მუხლთშორისი
მუხლთშორისი (ლათ. internodium) — ღეროს (ყლორტის) მონაკვეთი ორ მომიჯნავე მუხლს (ფოთლების მიმაგრების ადგილს) შორის. ფოთლების ძლიერ ახლოს განლაგებისას, მაგალითად ბაბუაწვერას, ზიზილას, მრავალძარღვას შემთხვევაში, მუხლთშორისები ძლიერ მოკლე და თითქმის შეუმჩნეველია. ახალგაზრდა ღეროს მუხლთშორისები მოკლეა და მუხლები ერთმანეთთან დაახლოებულია; ღეროს ზრდასთან ერთად მუხლთშორისებიც გრძელდება. ეს განპირობებულია მერისტემის მოქმედებით, რომელიც მდებარეობს ან მუხლთშორისის ძირში (მარცვლოვნები, მიხაკისებრნი), ან მის ზედა ნაწილში (ბაია, მრავალძარღვა).